Авыл акрынлап элекке заман тормышына кайтып бара

	Сизәсезме, дуслар, авыл акрынлап элекке заман тормышына кайтып бара. Кибеттән сыек май сатып алучылар кимеде. Халык ат маена күчте. Сыек майның зарары турында берәүгә дә сөйлисе юктыр дип беләм, чөнки кулында кәрәзле телефоны булган авыл апае да, авыл агае да болардан хәбәрдар. Ә менә ат итенең һәм ат маеның файдалы икәнлеге күптәннән билгеле. Шуңа күрә авылда ат асраучылар саны арта бара.	 Бозау итенә кызыкмыйлар хәзер. Ат итен күз ачып йомганчы алып бетерәләр. Атлар саны арткан саен ат мае алу мөмкинлеге дә барлыкка килде. Без үзебез дә биш килога якын ат мае алдык быел. Ашарга бөтенләй тәмле, өстәвенә галәмәт файдалы да. Безнең бабайлар гомер буе елкы ите ашаганнар, шуңа кыш көне суык тидереп чирләмәгәннәр. Ат ите организмдагы артык холестеринны юкка чыгара. Моңарчы ат ите сатып алган юк иде, ел саен үзебезнең бозауны суясы булгач, кирәге дә булмагандыр инде. Ә менә быел бер сан ат ите алдык. Ашарга да тәмле, файдасы да әйтеп бетергесез. Авыл кибете киштәләре ипидән сыгылып тора. Кайдан гына китермиләр аны безгә: Кукмарадан, Мари иленнән, Казаннан... Унлаган кибеттә унлаган төрдәге ипи бар, җаның теләгәнен сатып ал. Юк шул, бик алырга ашыгып тормыйлар. Күп кеше ипине үзе пешерергә тотынды. Ни өченме? Чөнки кибеттән алган ипи (болай әйтү көфер сүз булмасын) икенче көнгә тәмсезләнә, кискәндә уала башлый, йә бик тиз күгәрә. Өйдә пешкән ипидән хуш ис килә, авызга алгач, ашаган саен ашыйсы килеп тора. Менә шулай итеп, авыл тормышы элеккеге яшәешне кире кайтара. Яхшымы бу, начармы? Сез ничек уйлыйсыздыр, әмма мин үзем моның начар ягын күрмим. Өеңдә пешкән ипи кибет ипиеннән тәмлерәк, чистарак, файдалырак икән, нигә хәленнән килгән кешеләргә ипине үзләре пешереп ашамаска ди. 
	Фәрит ВАФИН	
Татарстан яшьләре

	№ --- | 03.03.2022	


